
Christiansborg, den 3. juli 2003

Folketingets repræsentant ved EU
Til

udvalgets medlemmer og stedfortrædere

Tumult i Europa-Parlamentet da Berlusconi fyrede startskud for italiensk EU-formandskab 

Vantro og forargelse var reaktionen hos størstedelen af Europa-Parlamentets medlemmer, da den nytiltrådte rådsformand og italienske ministerpræsident Silvio Berlusconi foreslog den tyske socialdemokrat Martin Schulz i rollen som ”kapo” i en ny italiensk film om de nazistiske koncentrationslejre. Kapoerne var de forhadte overfanger, som hjalp nazisterne med at overvåge de andre fanger i kz-lejrene. 

Den italienske førstemands bemærkninger faldt i forbindelse med hans fremlæggelse af programmet for det italienske EU-formandskab i Europa-Parlamentet i Strasbourg den 2. juli. Debatten om det italienske formandskabs program sluttede således under stor forvirring og opstandelse. Udtalelsen fra Berlusconi faldt som svar på tiltale til det tyske parlamentsmedlem, som kort forinden i skarpe vendinger havde kritiseret Berlusconis og hans ministres aktiviteter i hjemlandet. 

Den italienske rådsformands udtalelser fik omgående den spanske formand for Parlamentets socialdemokratiske gruppe, Enrique Baron Crespo, til at kræve, at Berlusconi trak ordene tilbage. Berlusconi afviste dog håndfast at trække udtalelsen tilbage, som han betegnede som ironisk, og som han mente var faldet på baggrund af nogle krænkende bemærkninger fra Martin Schulz om Berlusconi og Italien. 

Berlusconi kaldte ligeledes kritikerne i Europa-Parlamentet for ”demokratiske turister”, fordi de med tilråb og anden form for støj forsøgte at hindre ham i at tale og dermed ikke udviste tilstrækkelig respekt for fundamentale demokratiske principper om enhvers ret til at ytre sig frit.

Optrapning af konflikt

På et efterfølgende pressemøde kaldte Baron Crespo rådsformandens udtalelser en fornærmelse mod det europæiske demokrati og fastslog, at sagen nu var blevet et anliggende mellem institutionerne Rådet og Parlamentet og ikke længere blot et personligt spørgsmål mellem Berlusconi og Schulz. Baron Crespo krævede derfor en formel beklagelse fra rådsformanden for ytringerne. Han truede desuden den italienske rådsformands med at han ville bede parlamentsformanden Pat Cox om at tage sagen op på det næste møde i Det Europæiske Råd, hvis ikke rådsformanden giver en undskyldning.

Også Martin Schulz deltog i pressemødet, hvor han selv afviste at skulle have haft nogen andel i Berlusconis udtalelser ved at have været for skarp i sin kritik af denne. Samtidig understregede Schulz dog, at han ikke mente en regeringschef fra et land som havde været under Musolinis lederskab burde udtrykke sig sådan og nok burde behandle emner som fascisme anderledes.

Regeringskonference i centrum for debat om formandskabets prioriteter

Indtil Berlusconis udfald mod Martin Schulz, var formiddagens debat om det italienske formandskabs prioriteter ellers forløbet nogenlunde fredeligt.

Rådsformanden havde fremlagt de italienske prioriteter i en jævnt kedelig tale, hvor han understregede, at specielt færdiggørelsen af forfatningstraktaten fra Konventet på den kommende regeringskonference ville have højeste prioritet med Italien i formandsstolen. 

Berlusconi lovede, at formandskabet vil gøre sit yderste for at opnå gode aftaler om udestående spørgsmål i forbindelse med vedtagelsen af forfatningstraktaten. Han understregede dog, at regeringskonferencen umuligt kan genåbne alle spørgsmål fra Konventet, men bør fokusere indsatsen på centrale emner som de institutionelle bestemmelser, spørgsmål om udvidet anvendelse af kvalificeret flertal i Rådet samt grænserne for EU’s fælles udenrigs- og sikkerhedspolitik og det europæiske retsområde. Også Kommissionens formand Romano Prodi støttede, at man bør gå endnu videre end Konventet med anvendelsen af kvalificeret flertal. Selv ændringer i EU’s kommende forfatningstraktat bør ifølge den italienske kommissionsformand kunne besluttes af et udvidet kvalificeret flertal.

Berlusconi  meddelte at regeringskonferencen vil blive åbnet den 15. oktober, og at det italienske formandskab vil gøre alt hvad står i dets magt for at afslutte regeringskonferencen i december ved udgangen af italiensk formandskab. Berlusconi meddelte dog, at den endelige underskrivelse af forfatningstraktaten under alle omstændigheder vil foregå i Rom. Underskrivelse vil finde sted mellem 1. maj 2004 og valget til Europa-Parlamentet i juni, således at de ti nye EU-lande kan deltage i ceremonien som fuldgyldige EU-medlemmer.

Europa-Parlamentet med på regeringskonference

Den italienske rådsformand lovede Europa-Parlamentet, at det vil blive inddraget i arbejdet på regeringskonferencen på passende vis. Berlusconi fastslog  i den forbindelse, at Europa-Parlamentets formand Pat Cox vil kunne deltage i de møder i regeringskonferencen, der foregår på stats- og regeringschef niveau, mens Parlamentet vil kunne deltage med ”sine repræsentanter” i møderne på udenrigsministerniveau. Europa-Parlamentet har også tidligere deltaget med to observatører på regeringskonferencerne, der førte til både Nice- og Amsterdamtraktaten. Der var til gengæld ingen løfter fra den italienske rådsformand om inddragelsen af repræsentanter fra de nationale parlamenter, som var den største gruppering i Det Europæiske Konvent, der har udarbejdet det udkast til forfatningstraktat, som ligger på regeringskonferencens bord. Spørgsmålet om hvorvidt Konventets præsidium skulle inddrages i regeringskonferencen blev heller ikke berørt af Berlusconi.

